Document ID: 31996D0536

Komisijas Lēmums
(1996. gada 29. jūlijs)
ar ko izveido piena produktu sarakstu, kuriem dalībvalstis drīkst piešķirt individuāla vai vispārēja rakstura atkāpes saskaņā ar Direktīvas 92/46/EEK 8. panta 2. punktu, un par to atkāpju raksturu, kas attiecas uz šo produktu ražošanu
(dokuments attiecas uz EEZ)
(96/536/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 16. jūnija Direktīvu 92/46/EEK, ar ko nosaka veterinārsanitāros noteikumus neapstrādāta piena, termiski apstrādāta piena un uz piena bāzes ražotu produktu ražošanai un laišanai tirgū [1], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tās 8. panta 2. punktu,
tā kā dalībvalstis Komisijai ir iesniegušas produktu sarakstu, attiecībā uz kuriem tās lūdz piemērot minētās direktīvas 8. panta 2. punkta pirmo daļu, un ir norādījušas lūgto atkāpju raksturu;
tā kā šajā lēmumā jādefinē termins "tradicionālie piena produkti", kas lietots Direktīvas 92/46/EEK 8. panta 2. punktā;
tā kā dažas minētās direktīvas prasības var iespaidot šādu tradicionālo piena produktu ražošanu;
tā kā, ņemot vērā minētās direktīvas 8. panta 2. punktā minēto atkāpju pretrunīgo raksturu, attiecībā uz katru produktu ir jānosaka vispārīgi vai īpaši noteikumi, pienācīgi ņemot vērā sabiedrības veselības apdraudējumu;
tā kā dalībvalstis ir lūgušas atkāpes no noteikumiem, kas attiecas uz neapstrādātu pienu, materiāliem, kuri nonāk saskarē ar produktiem, nogatavināšanas pagrabiem un gala produktiem;
šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Direktīvas 92/46/EEK 8. panta 2. punktā un šā lēmuma nozīmē "tradicionālie piena produkti" ir piena produkti:
- kuri ir vēsturiski atzīti par tādiem
vai
- kuri ražoti saskaņā ar tehniskajiem standartiem vai ražošanas metodēm, kas kodificētas vai reģistrētas dalībvalstī, kurā produktu tradicionāli ražo,
vai
- kurus aizsargā tās dalībvalsts valsts mēroga, reģionālie vai vietējie tiesību akti, kur šo produktu tradicionāli ražo.
2. pants
Uzņēmumiem, kas ražo dažus tradicionālos piena produktus, dalībvalstis drīkst piešķirt individuāla vai vispārēja rakstura atkāpes no prasībām, kuras noteiktas Direktīvas 92/46/EEK B pielikuma I nodaļas 6. punktā un C pielikuma III nodaļas 2. punktā un kuras attiecas uz materiāliem, no kā sastāv instrumenti un darbarīki, ar ko šos produktus sagatavo, iepako un iesaiņo.
Tomēr šie instrumenti un darbarīki vienmēr jātur pietiekami tīrā stāvoklī, tie regulāri jātīra un jādezinficē.
Produktu saraksts, uz kuriem attiecas šis pants, ir dots šā lēmuma pielikumā.
3. pants
Uzņēmumiem, kas ražo 1. panta definīcijai atbilstošus tradicionālos sierus, dalībvalstis drīkst piešķirt individuāla vai vispārēja rakstura atkāpes no prasībām, kas noteiktas Direktīvas 92/46/EEK B pielikuma I nodaļas 2. punkta a), b), c) un d) apakšpunktā un attiecas uz šo produktu nogatavināšanas pagrabiem vai telpām.
Šos nogatavināšanas pagrabus vai telpas var veidot dabiskas, ģeoloģiski veidojušās sienas, kā arī sienas, grīdas, griesti un durvis, kas nav ne gludas, ne ūdensnecaurlaidīgas, ne izturīgas, ne arī pārklātas ar gaišas krāsas kārtu vai nerūsējošu materiālu. Tīrīšanas un dezinfekcijas pasākumu biežumu un raksturu šādos pagrabos un telpās pielāgo darbības veidam, lai ņemtu vērā to specifisko apkārtējo vidi.
4. pants
Šis lēmums ir adresēts dalībvalstīm.
Briselē, 1996. gada 29. jūlijā

Labels: 0
17
15